
[bookmark: TextBodyBegin]Európsky parlament,
–	so zreteľom na návrh Komisie pre Európsky parlament a Radu (COM(2024)0035 – C9‑0040/2024),
–	so zreteľom na nariadenie Európskeho parlamentu a Rady (EÚ) 2021/691 z 28. apríla 2021 o Európskom fonde na prispôsobenie sa globalizácii na pomoc pracovníkom, ktorí prišli o zamestnanie (EGF), ktorým sa zrušuje nariadenie (EÚ) č. 1309/2013[footnoteRef:1] (ďalej len „nariadenie o EGF“), [1:  	Ú. v. EÚ L 153, 3.5.2021, s. 48.] 

–	so zreteľom na nariadenie Rady (EÚ, Euratom) 2020/2093 zo 17. decembra 2020, ktorým sa stanovuje viacročný finančný rámec na roky 2021 až 2027[footnoteRef:2], zmenené nariadením Rady (EÚ, Euratom) 2024/765 z 29. februára 2024, ktorým sa mení nariadenie (EÚ, Euratom) 2020/2093, ktorým sa stanovuje viacročný finančný rámec na roky 2021 až 2027[footnoteRef:3], a najmä na jeho článok 8, [2:  	Ú. v. EÚ L 433 I, 22.12.2020, s. 11.]  [3:  	Ú. v. EÚ L, 2024/765, 29.2.2024, ELI: http://data.europa.eu/eli/reg/2024/765/oj.] 

–	so zreteľom na Medziinštitucionálnu dohodu zo 16. decembra 2020 medzi Európskym parlamentom, Radou Európskej únie a Európskou komisiou o rozpočtovej disciplíne, spolupráci v rozpočtových záležitostiach a správnom finančnom riadení, ako aj o nových vlastných zdrojoch vrátane plánu na zavedenie nových vlastných zdrojov[footnoteRef:4], a najmä na jej bod 12, [4:  	Ú. v. EÚ L 433 I, 22.12.2020, s. 28.] 

–	so zreteľom na list Výboru pre zamestnanosť a sociálne veci,
–	so zreteľom na správu Výboru pre rozpočet (A9-0171/2024),
A.	keďže Únia vytvorila legislatívne a rozpočtové nástroje s cieľom poskytovať dodatočnú podporu pracovníkom, ktorých zasiahli dôsledky veľkých štrukturálnych zmien v usporiadaní svetového obchodu či dôsledky globálnej finančnej a hospodárskej krízy, a pomôcť im pri opätovnom začleňovaní do trhu práce; keďže táto pomoc sa poskytuje prostredníctvom finančnej podpory poskytovanej pracovníkom a spoločnostiam, pre ktoré pracovali;
B.	keďže Dánsko predložilo žiadosť EGF/2023/004 DK/Danish Crown o finančný príspevok z Európskeho fondu na prispôsobenie sa globalizácii (EGF) v dôsledku prepustenia celkovo 751 pracovníkov[footnoteRef:5] v odvetví ekonomickej činnosti v rámci divízie 10 NACE Revision 2 (výroba potravinových výrobkov) v provincii Nordylland, pričom 692 pracovníkov bolo prepustených v referenčnom období na podanie žiadosti od 19. mája 2023 do 19. septembra 2023 a 59 pracovníkov bolo prepustených pred referenčným obdobím alebo po ňom; [5:  	V zmysle článku 3 nariadenia o EGF.] 

C. 	keďže žiadosť sa týka 692 pracovníkov prepustených v referenčnom období na podanie žiadosti, a to 651 prepustených pracovníkov, ktorých činnosť v spoločnosti Danish Crown (Danish Crown A/S) bola ukončená a 41 pracovníkov prepustených u dvoch dodávateľov a nadväzujúcich výrobcov spoločnosti Danish Crown[footnoteRef:6]; [6:  	37 prepustených pracovníkov spoločnosti TekniClean A/S a štyria prepustení pracovníci Dánskej veterinárnej a potravinovej správy. ] 

D. 	keďže žiadosť sa týka 59 prepustených pracovníkov, ktorých činnosť bola ukončená pred referenčných obdobím štyroch mesiacov alebo po ňom, kde možno preukázať jasnú príčinnú súvislosť s udalosťou, ktorá viedla k ukončeniu činnosti prepustených pracovníkov počas referenčného obdobia, ako sa vyžaduje v článku 6 ods. 2 nariadenia o EGF; 
E.	keďže žiadosť bola predložená na základe kritérií zásahu uvedených v článku 4 ods. 2 písm. a) nariadenia o EGF, v ktorom sa vyžaduje, aby počas referenčného obdobia štyroch mesiacov dosiahol počet prepustených pracovníkov najmenej 200 osôb v jednom podniku v jednom členskom štáte vrátane pracovníkov, ktorí boli prepustení u jeho dodávateľov a u nadväzujúcich výrobcov, a/alebo samostatne zárobkovo činných osôb, ktorých činnosť sa skončila;
F.	keďže dánske odvetvie bitúnkov prechádza v Dánsku štrukturálnou krízou; keďže počet zabitých ošípaných sa v Dánsku od roku 2005 znížil o 4,4 milióna (20 %); keďže tento pokles je vo veľkej miere spôsobený prechodom od chovu jatočných ošípaných k chovu prasiatok na vývoz; keďže vývoz prasiatok je pre dánskych poľnohospodárov ziskovejší ako výkrm ošípaných na zabitie z dôvodu nízkych cien bravčového mäsa;
G.	keďže Danish Crown je skupina dánskych potravinárskych spoločností, ktoré sa zaoberajú mäsiarstvom, spracovaním a predajom hlavne bravčového a hovädzieho mäsa; keďže udalosťou, ktorá viedla k tomuto prepúšťaniu, bolo zatvorenie bitúnku spoločnosti Danish Crown v Sæby v obci Frederikshavn v dôsledku poklesu počtu jatočných ošípaných;
H.	keďže boli splnené požiadavky stanovené vo vnútroštátnych právnych predpisoch a v právnych predpisoch Únie, ktoré sa týkajú hromadného prepúšťania;
I.	keďže finančné príspevky z EGF by mali byť zacielené predovšetkým na aktívne opatrenia politiky trhu práce a personalizované služby zamerané na rýchle opätovné začlenenie príjemcov do dôstojného a udržateľného zamestnania v rámci ich pôvodného odvetvia činnosti alebo mimo neho a zároveň na ich prípravu na ekologickejšie a digitálnejšie európske hospodárstvo;
J.	keďže revíziou VFR sa znižuje maximálna ročná suma EGF zo 186 miliónov EUR na 30 miliónov EUR (v cenách roku 2018), ako sa stanovuje v článku 8 nariadenia Rady (EÚ, Euratom) 2020/2093 zmeneného nariadením (EÚ, Euratom) 2024/765; keďže Komisia by mala monitorovať vykonávanie EGF a všetky inštitúcie by mali prijať nevyhnutné opatrenia, ktorými sa zabezpečí, že bude možné vyhovieť všetkým odôvodneným žiadostiam o podporu z EGF ako prejav solidarity Únie;
1.	súhlasí s Komisiou, že podmienky stanovené v článku 4 ods. 2 písm. a) nariadenia o EGF sú splnené a že Dánsko má podľa uvedeného nariadenia nárok na finančný príspevok 1 882 212 EUR, čo predstavuje 60 % celkových nákladov vo výške 3 137 021 EUR vrátane výdavkov na personalizované služby vo výške 2 878 001 EUR a výdavkov na činnosti súvisiace s prípravou, riadením, informovaním a propagáciou, kontrolou a podávaním správ vo výške 259 020 EUR;
2.	konštatuje, že dánske orgány podali žiadosť 6. decembra 2023 a že na základe dodatočných informácií, ktoré poskytlo Dánsko, Komisia 29. februára 2024 dokončila svoje hodnotenie a v ten istý deň o tom informovala Európsky parlament; 
3.	konštatuje, že žiadosť sa týka 751 prepustených pracovníkov, ktorých nepriaznivo zasiahlo zatvorenie bitúnku spoločnosti Danish Crown v Sæby; ďalej konštatuje, že dotknutými prijímateľmi bude celkovo 390 prepustených pracovníkov, ktorí sa majú zúčastniť na opatreniach;
4.	berie na vedomie, že väčšina prepustených pracovníkov má nízku úroveň formálnej kvalifikácie (46 %) alebo pomerne zastaranú kvalifikáciu a zručnosti (40 %); berie na vedomie, že 305 (41 %) prepustených pracovníkov má migrantský pôvod a dánčinu neovláda plynulo; v balíku EGF sa navrhujú aj opatrenia na zlepšenie všeobecných kompetencií vrátane zlepšenia jazykových zručností v dánčine; 
5.	víta, že Dánsko vypracovalo koordinovaný balík personalizovaných služieb po porade s dotknutými prijímateľmi, ich zástupcami a so sociálnymi partnermi; 
6.	pripomína, že personalizované služby, ktoré sa majú poskytnúť pracovníkom a samostatne zárobkovo činným osobám, pozostávajú z týchto opatrení: motivácia, udržanie motivácie, vzdelávanie a odborná príprava zamerané na všeobecné kompetencie, odborná príprava zameraná na zvyšovanie úrovne zručností/rekvalifikáciu a príspevok na odbornú prípravu/hľadanie zamestnania;
7.	dôrazne víta skutočnosť, že ponuka odbornej prípravy bola vypracovaná na základe viacerých štúdií, ako sú Jobbarometer 2023 (analýza miestnych potrieb pracovnej sily v obciach Frederikshavn, Hjørring, Jammerbugt a Brønderslev), dvojročná správa o rovnováhe na trhu práce, ktorá poskytuje prehľad možných voľných pracovných miest, a analýza FremKom4 o zručnostiach, a že jej cieľom je zvýšiť všeobecné kompetencie (vrátane jazykových zručností a matematickej gramotnosti), digitálne kompetencie a zlepšiť zručnosti potrebné pre pracovné miesta, v súvislosti s ktorými bol zaznamenaný nedostatok;
8.	zdôrazňuje najmä význam článku 7 ods. 2 nariadenia o EGF, v ktorom sa vyžaduje, aby koordinovaný balík zohľadňoval budúce očakávané vyhliadky na trhu práce a požadované zručnosti, ktoré sú kompatibilné s prechodom na hospodárstvo, ktoré je udržateľné a efektívne z hľadiska využívania zdrojov, a to s osobitným zameraním na šírenie zručností potrebných v digitálnom priemyselnom veku; 
9.	poznamenáva, že Dánsko začalo poskytovať personalizované služby dotknutým prijímateľom 16. októbra 2023 a že obdobie oprávnenosti na finančný príspevok z EGF preto trvá od 16. októbra 2023 do dátumu 24 mesiacov odo dňa nadobudnutia účinnosti rozhodnutia o financovaní;
10.	poznamenáva, že Dánsku začali vznikať administratívne výdavky na využívanie EGF 1. júna 2023 a že výdavky na činnosti súvisiace s prípravou, riadením, informovanosťou a propagáciou, kontrolou a podávaním správ sú preto oprávnené na finančný príspevok z EGF od 1. júna 2023 do 31 mesiacov odo dňa nadobudnutia účinnosti rozhodnutia o financovaní;
11.	zdôrazňuje, že dánske orgány potvrdili, že na oprávnené opatrenia sa neposkytuje pomoc z iných fondov ani finančných nástrojov Únie a že pri prístupe k navrhovaným opatreniam a pri ich vykonávaní sa bude dodržiavať zásada rovnakého zaobchádzania a nediskriminácie;
12.	opakuje, že pomoc z EGF nesmie nahrádzať opatrenia, za ktoré sú zodpovedné podniky na základe vnútroštátnych právnych predpisov alebo kolektívnych zmlúv, ani žiadne príspevky alebo nároky pracovníkov, ktorí prišli o zamestnanie, aby sa v plnej miere zaistil doplnkový charakter pridelenej pomoci; 
13.	schvaľuje rozhodnutie, ktoré je uvedené v prílohe k tomuto uzneseniu;
14.	poveruje svoju predsedníčku, aby podpísala toto rozhodnutie spoločne s predsedom Rady a aby zabezpečila jeho uverejnenie v Úradnom vestníku Európskej únie;
15.	poveruje svoju predsedníčku, aby postúpila toto uznesenie spolu s prílohou Rade a Komisii.

